Flemming Møller Mortensen (S), 2008-04-03:
Mange har vel som jeg også tænkt på, hvad det mon er, man putter i munden, når man sluger en tablet.
Tilliden til, at det er effektiv medicin i den rette dosis, der indtages og sendes rundt i kroppen, er helt afgørende.
Tilliden hertil skal holdes intakt.
Nogle personer gør helt forsætligt det, at de spiller hasard med andres liv for at tjene penge.
Det er en sag, der kræver fuld fokus samt en lovgivning, der kræver en meget stram og smal tolerance.
Det globale marked er og bliver en realitet til stor gunst for hele verdenssamfundet, dog fører det også til besværligheder og til nogen form for bekymring.
Ulovlige lægemidler kontrolleres langt vanskeligere, når import og eksport over landegrænser og mellem kontinenter er et faktum.
Hvert enkelt land må derfor sikre så finmasket et kontrolsystem som overhovedet muligt - et system, som vel at mærke gør forholdene tålelige for alle parter lige fra producent, salgsled, ordinerende læge og helt frem til patienten.
Socialdemokraterne støtter de her fremsatte forslag til ændring af de tre nugældende love.
I forhold til lægemiddelloven gælder det, at alle parter i kontrollen af medicin fremover forpligtes til at udveksle viden eller mistanke om forfalskede præparater.
Det anser vi for at være en klar fordel og håber på, at det vil resultere i en langt mere effektiv og hurtig indsats, når ulovlige produkter dukker op.
Vi har dog fra Socialdemokratiets side vanskeligt ved at forstå, at ikke også Lægemiddelstyrelsen pålægges en pligt til i den gensidige oplysningsånd at skulle orientere originalproducenten om mistænkelige fund af forfalskninger, men blot har fået hjemmel hertil.
Herom vil vi stille spørgsmål til ministeren her i dag og eventuelt også senere i forbindelse med udvalgsarbejdet. Den foreslåede markante hævelse af strafferammen til 1 ½ års fængsel finder vi helt passende.
Konsekvenserne af falske og dermed også måske sundhedsskadelige produkter kan være fatale.
At der yderligere er mulighed for i særlig grove tilfælde at skærpe straffen til op til 6 års fængsel,
sætter alvoren i perspektiv.
Dette lovforslag medfører også en skærpelse af lægemiddelindustriens pligt til at orientere Lægemiddelstyrelsen om samarbejde med fagpersoner, eksempelvis læger og apotekere - en udmærket ændring for endnu en gang at sikre fagpersonernes uvildighed og uafhængighed, dog hersker der ikke nogen tvivl om, at det primært er lægens og apotekerens pligt at sikre denne indberetning.
Hertil vil vi bare sige: Den borgerlige regering har lovet en afbureaukratisering, så lyt til høringssvarene om, at man kun ønsker en årlig indberetning.
Apotekerloven er også påvirket, og det er med hensyn til markedsføringstilladelser.
Her i Danmark har vi tidligere haft en meget stram regulering, og det skal vi også have fortsat.
Fra socialdemokratisk side vil vi meget gerne over for ministeren tilkendegive, at internationale initiativer mod den øgede produktion og salg af ulovlige lægemidler er yderst vigtige.
Vi ser gerne området intensiveret og styrket gennem EU og WHO, og der, hvor Danmark kan medvirke hertil, skal vi gøre det, og kan vi på nogle områder være foregangsland, så ser vi meget gerne det.
Fra socialdemokratisk side støtter vi det fremsatte lovforslag.